ไฟแนนซ์ทูเดย์
...คุยกับ อภิชาติ เกษมกุลศิริ รองกรรมการผู้จัดการใหญ่ ธนาคารไอซีบีซี (ไทย) ตอนที่เงินบาทแข็งค่าจัดๆ คุณอภิชาติ บอกว่า นายแบงก์ไม่ห่วงเรื่องเงินบาทแข็งค่า นายแบงก์ห่วงเรื่องเงินไหลออกมากกว่า เพราะเงินไหลเข้ามามากอย่างรวดเร็วและรุนแรง ดังนั้นเวลาเงินไหลออกก็จะมีความคล้ายคลึงกัน
29 ต.ค. 2565

...คุยกับ อภิชาติ เกษมกุลศิริ รองกรรมการผู้จัดการใหญ่ ธนาคารไอซีบีซี (ไทย) ตอนที่เงินบาทแข็งค่าจัดๆ คุณอภิชาติ บอกว่า นายแบงก์ไม่ห่วงเรื่องเงินบาทแข็งค่า นายแบงก์ห่วงเรื่องเงินไหลออกมากกว่า เพราะเงินไหลเข้ามามากอย่างรวดเร็วและรุนแรง ดังนั้นเวลาเงินไหลออกก็จะมีความคล้ายคลึงกัน 
คนในแวดวงการเงินจับตาเรื่องเงินไหลออกมาระยะหนึ่งแล้ว และเพิ่งเห็นสัญญาณการไหลออกของเงินชัดเจนในช่วง 1-2 สัปดาห์ ฉะนั้นจึงไม่มีธนาคารไหนลดดอกเบี้ยเงินฝากทั่วไป มีแต่ลดดอกเบี้ยเงินฝากลูกค้ารายใหญ่ 
แถมธนาคารที่คาดว่าจะลดดอกเบี้ยเป็นแห่งแรกอย่างธนาคารกรุงเทพ กลับขึ้นดอกเบี้ยเงินฝากพิเศษไปอีก เป็นการสะท้อนภาพตลาดเงินได้เป็นอย่างดีว่า โอกาสจะเห็นดอกเบี้ยขาลงมันยากยิ่งนัก
...ส่วนค่าเงินบาทอ่อนยวบลงอย่างรวดเร็ว ตามเงินไหลออกจ่อหลุดไปแตะ 31 บาทต่อเหรียญสหรัฐเต็มที เงินบาทอ่อนค่าลงแล้ว แต่ส่งออกยังไม่ฟื้น ก็แสดงให้เห็นตรรกะที่ผิดพลาดของรัฐบาล ที่โยงดอกเบี้ยกับค่าเงินและการส่งออกไว้ด้วยกัน ทั้งที่แบงก์ชาติพยายามบอกว่า เศรษฐกิจของประเทศคู่ค้าที่ยังไม่ฟื้นส่งผลให้การส่งออกลดลงมากกว่าเรื่องดอกเบี้ย ก็ไม่มีใครเชื่อ วันนี้ผลแย้มออกมาแล้ว คงทำให้คนที่ข้างๆ คูๆ หยุดคลั่งได้สักพัก
...อยากถามว่า วันนี้รัฐบาลได้คิด หรือวางแผนรับมือความเสี่ยงที่เศรษฐกิจไทยจะชะลอตัวบ้างหรือยัง นอกจากทำกรอบยุทธศาสตร์ที่ตั้งท่าจะล้วงเงินทุนสำรองของประเทศออกมาลงทุน ยิ่งมีความเสี่ยงมากเท่าไหร่ยิ่งต้องระวังตัวไม่ใช้จ่ายแบบมือเติบ ใช้เงินที่มีอย่างจำกัดให้เกิดประสิทธิภาพมากที่สุด 
...เศรษฐกิจอย่างนี้ ขาดดุลงบประมาณอย่างนี้ ขาดดุลการค้าและเริ่มจะขาดดุลบัญชีสะพัดชัดเจนขึ้น ช.ชดา ขอเตือนคุณผู้อ่านว่าเศรษฐกิจดูท่าไม่เข้มแข็ง ดังนั้นอยากชวนคิดไม่ให้ประมาทในการดำรงชีวิต เวลาเศรษฐกิจม้วนตัวเป็นขาลง คนมีหนี้จะเป็นกลุ่มที่ลำบากที่สุด